b'\n_START_ARTICLE_\nLesykla\n_START_PARAGRAPH_\nLesykla - \xc4\xafrenginys skirtas maitinti pauk\xc5\xa1\xc4\x8dius lauke. Lesyklos lankomumas priklauso nuo jos \xc4\xafrengimo vietos, pateikiamo maisto \xc4\xafvairov\xc4\x97s. Skirtingiems pauk\xc5\xa1\xc4\x8diams reikalingas kitoks maistas. Da\xc5\xbeniausiai \xc4\xaf lesyklas dedamos \xc4\xafvairios s\xc4\x97klos - soros, saul\xc4\x97gr\xc4\x85\xc5\xbeos, dygmino, dagio ar rapso s\xc4\x97klyt\xc4\x97s. Lesyklos neretai \xc4\xafrengiamos, kad prie nam\xc5\xb3 b\xc5\xabt\xc5\xb3 galima steb\xc4\x97ti pauk\xc5\xa1\xc4\x8dius.\n_START_SECTION_\nTipai\n_START_PARAGRAPH_\nLesyklos b\xc5\xabna labai \xc4\xafvairaus dyd\xc5\xbeio ir \xc4\xafvairi\xc5\xb3 konstrukcij\xc5\xb3. Vienos skirtos \xc4\xafvairioms pauk\xc5\xa1\xc4\x8di\xc5\xb3 r\xc5\xab\xc5\xa1ims, kitos tik kelioms, kurios maitinasi pana\xc5\xa1iu maistu. Populiariausia - ma\xc5\xbeo namelio ar d\xc4\x97\xc5\xbeut\xc4\x97s pavidalo. Ji paprastai turi stogel\xc4\xaf, apsaugant\xc4\xaf lesal\xc4\x85 nuo lietaus, sniego ar \xc5\xa1labdribos.\n_START_SECTION_\nStacionari lesykla\n_START_PARAGRAPH_\nDa\xc5\xbeniausiai didel\xc4\x97, iki 2 m auk\xc5\xa1\xc4\x8dio ir 2x2 m dyd\xc5\xbeio pagrindo, lesykla pakelta nuo \xc5\xbeem\xc4\x97s ant poli\xc5\xb3. \xc5\xa0onai aptraukti metaliniu ar plastmasiniu stambi\xc5\xb3 aki\xc5\xb3 tinklu, kuris skirtas apsaugoti viduje esant\xc4\xaf maist\xc4\x85 nuo varnini\xc5\xb3 pauk\xc5\xa1\xc4\x8di\xc5\xb3 ir baland\xc5\xbei\xc5\xb3. Smulk\xc5\xabs pauk\xc5\xa1\xc4\x8diai pro tinklo akis laisvai pralenda. \xc5\xa0ios lesyklos gali b\xc5\xabti su viena, dviem ar net trimis platformomis. Esant daugiau nei vienai platformai, tinklo aki\xc5\xb3 dydis neretai skiriasi ties kiekviena i\xc5\xa1 j\xc5\xb3. Tokiu b\xc5\xabdu, skirtingos platformos b\xc5\xabna skirtos nevienod\xc5\xb3 dyd\xc5\xbei\xc5\xb3 pauk\xc5\xa1\xc4\x8diams. Da\xc5\xbenai po apatine platforma b\xc5\xabna pakabinta dar viena, neu\xc5\xbedengta jokiu tinklu. \xc5\xa0ioje platformoje beriamas \xc5\xbealiuk\xc4\x97ms ir startoms skirtas lesalas. Stacionarios lesyklos statomos erdvesn\xc4\x97se vietose - kiemuose, parkuose, prie mokykl\xc5\xb3, vaik\xc5\xb3 dar\xc5\xbeeli\xc5\xb3. Pagrindinis \xc5\xa1ios lesyklos privalumas yra jos dydis ir \xc4\x8dia gali lankytis didesnis pauk\xc5\xa1\xc4\x8di\xc5\xb3 skai\xc4\x8dius ir j\xc5\xb3 b\xc5\xabna \xc4\xafvairi\xc5\xb3 r\xc5\xab\xc5\xa1i\xc5\xb3. Tokios lesyklos dar vadinamos pauk\xc5\xa1\xc4\x8di\xc5\xb3 valgyklomis.\n_START_SECTION_\nPlatforma\n_START_PARAGRAPH_\nPapras\xc4\x8diausios konstrukcijos lesykla - sta\xc4\x8diakamp\xc4\x97 lentel\xc4\x97 su nedideliais borteliais pritvirtinta ant stovo ar pakabinta virve u\xc5\xbe kamp\xc5\xb3. Platformoje b\xc5\xabna i\xc5\xa1gr\xc4\x99\xc5\xbetos kelios skyl\xc4\x97s vandeniui nub\xc4\x97gti. Lesalas tokioje lesykloje n\xc4\x97ra apsaugotas nuo krituli\xc5\xb3 ir joje lankosi bet kokio dyd\xc5\xbeio pauk\xc5\xa1\xc4\x8diai.\n_START_SECTION_\nNamelis\n_START_PARAGRAPH_\nPopuliariausia lesykla visame pasaulyje. Namelio ar d\xc4\x97\xc5\xbeut\xc4\x97s formos su stogeliu. Konstrukcijos b\xc5\xabna pa\xc4\x8dios \xc4\xafvairiausios, neretai jos papuo\xc5\xa1tos dekoratyviniais elementais. Visos turi platform\xc4\x85 ir yra u\xc5\xbedengtos \xc5\xa1laitiniu stogeliu, kur\xc4\xaf laiko kampuose esan\xc4\x8dios kartel\xc4\x97s arba dvi sienel\xc4\x97s. \xc5\xa0io tipo lesyklos gali b\xc5\xabti ir automatin\xc4\x97s - kai lesalos i\xc5\xa1 specialios talpyklos i\xc5\xa1byra tik pauk\xc5\xa1\xc4\x8diams i\xc5\xa1lesus jau esant\xc4\xaf.\n_START_SECTION_\nCilindro ar sta\xc4\x8diakampio formos lesyklos\n_START_PARAGRAPH_\nCilindro formos lesyklos gali b\xc5\xabti dviej\xc5\xb3 tip\xc5\xb3 - u\xc5\xbedaros su anga apa\xc4\x8dioje arba cilinfro formos tinklelis su stogeliu.\n_START_SECTION_\nPopierin\xc4\x97s ar plastikin\xc4\x97s lesyklos\n_START_PARAGRAPH_\nPaprastos cilindro ar sta\xc4\x8diakampio formos lesyklos, pagamintos i\xc5\xa1 plastikini\xc5\xb3 buteli\xc5\xb3, vamzd\xc5\xbei\xc5\xb3 ar kartonini\xc5\xb3 d\xc4\x97\xc5\xbei\xc5\xb3 (pavyzd\xc5\xbeiui, nuo sul\xc4\x8di\xc5\xb3 pakuo\xc4\x8di\xc5\xb3) apa\xc4\x8dioje i\xc5\xa1kerpant angas, pro kurias byra lesalas. Tokios lesyklos paprastai kabinamos arba pritvirtinamos prie kokios nors atramos (med\xc5\xbeio ar sienos). Tokias lesyklas labai m\xc4\x97gsta naminiai \xc5\xbevirbliai ir karkla\xc5\xbevirbliai. \xc5\xa0ias lesyklas lengva paversti dozavimo lesyklomis, kad lesalas byr\xc4\x97t\xc5\xb3, kai jo dal\xc4\xaf sulesa pauk\xc5\xa1\xc4\x8diai. Plastikiniai buteliai blizga saul\xc4\x97je, tuo baidydami pauk\xc5\xa1\xc4\x8dius, tod\xc4\x97l jos neretai apvyniojamos kokia nors med\xc5\xbeiaga.\n_START_SECTION_\nCilindrin\xc4\x97s atviros lesyklos\n_START_PARAGRAPH_\nTai cilindro formos lesykla - tinklelis su stogeliu. \xc4\xae tokias paprastai beriami rie\xc5\xa1utai ir pauk\xc5\xa1\xc4\x8diai juos gali pasiekti bet kurioje cilindro vietoje.\n_START_SECTION_\nTinklelis\n_START_PARAGRAPH_\nPaprastas b\xc5\xabdas \xc4\xafrengti lesykl\xc4\x85 - \xc4\xaf tinklel\xc4\xaf suberti lesal\xc4\x85 ir j\xc4\xaf pakabinti pauk\xc5\xa1\xc4\x8diams prieinamoje vietoje. \xc5\xa0iam tipui galima priskirti ir tiesiog pakabint\xc4\x85 tam tikros r\xc5\xab\xc5\xa1ies lesal\xc4\x85, pavyzd\xc5\xbeiui, la\xc5\xa1inius. \xc5\xa0is b\xc5\xabdas ir lesalas labiausiai tinka maitinti zyles. La\xc5\xa1iniais m\xc4\x97gsta paskanauti ir geniai.'